
REPUBLIKA E SHQIPËRISË
KUVENDI
Komisioni për Veprimtaritë Prodhuese, Tregtinë dhe Mjedisin


Tiranë më, 16.7.2015							             Dokument parlamentar

RAPORT
PËR
PROJEKTLIGJIN  “PËR RATIFIKIMIN E MARRËVESHJES, NDËRMJET KËSHILLIT TË MINISTRAVE TË REPUBLIKËS SË SHQIPËRISË DHE QEVERISË SË REPUBLIKËS FEDERALE TË GJERMANISË, PËR BASHKËPUNIMIN FINANCIAR 2010 PËR PROJEKTIN “EFIÇENCA ENERGJETIKE PËRMES SEKTORIT BANKAR”

Komisioni për Veprimtaritë Prodhuese, Tregtinë dhe Mjedisin shqyrtoi projektligjin “Për ratifikimin e marrëveshjes, ndërmjet Këshillit të Ministrave të Republikës së Shqipërisë dhe qeverisë së Republikës Federale të Gjermanisë, për bashkëpunimin financiar 2010 për projektin “Efiçenca energjetike përmes sektorit bankar”, në mbledhjen e datës 16 korrik 2015. 

Për të paraqitur projektligjin në komision dhe për t’iu përgjigjur interesit të deputetëve, ishin të pranishëm përfaqësues të Ministrisë së Energjisë dhe Industrisë. 

Programi “Efiçenca energjetike përmes sektorit bankar”, është një program i rëndësishëm dhe për këtë arsye protokolli i bashkëpunimit financiar me Gjermaninë parashikon aplikimin, me impakt të gjerë dhe të qëndrueshëm, e një instrumenti financiar në sektorin bankar shqiptar, me qëllim dhënien e mbështetjes aktive për investimet në kursimin e energjisë në sipërmarrjet e vogla dhe të mesme, kryesisht në banesat private. 

Qeveria gjermane i jep mundësi bankave të nivelit të dytë të marrin një hua me kushte të favorshme nga KfW, në një vlerë deri në 12 000 000 euro, për projektin “Efiçenca energjetike përmes sektorit bankar”. Ky instrument financiar do të thellojë dhe zgjerojë sistemin financiar shqiptar, si dhe do të ndikojë në reduktimin e konsumit të energjisë e për rrjedhojë do të kontribuojë për mbrojtjen e klimës.

Kushtet me të cilat vihet në dispozicion ajo si dhe procedurat e dhënies së porosisë do të përcaktohen në kontratat që do të lidhen midis KfW-së dhe marrësve të huasë. Marrëveshja parashikon gjithashtu zhvleftësimin e shumës prej 12 milionë eurosh në rast se kontratat përkatëse të huadhënies nuk përfundohen brenda datës 31 dhjetor 2018 dhe kontratat përkatëse financimit brenda 8 viteve nga premtimi i tyre.

Në përfundim të diskutimeve, Komisioni, u shpreh dakord për kalimin e këtij projektligji për miratim në seancë plenare. 

Kozma DASHI			           	   	   				 Eduard SHALSI

Relator	                                                    	    			    			     Kryetar
1
image1.png




